
การพัฒนาเบาะรองนั่งและแอปพลิเคชันติดตามผล สำหรับจำแนกท่านั่งด้วยปัญญาประดิษฐ์จากสัดส่วนการกระจายแรงกด เพื่อลดพฤติกรรมการนั่งท่าเสี่ยงและป้องกันออฟฟิศซินโดรม

1โรงเรียนวิทยาศาสตร์จุฬาภรณราชวิทยาลัย สตูล, ตำบล ฉลุง, อำเภอเมืองสตูล, จังหวัดสตูล 91140, ประเทศไทย

บทคัดย่อ
โครงงานนี้มีวัตถุประสงค์เพื่อพัฒนาและทดสอบประสิทธิภาพของเบาะรองนั่งอัจฉริยะสำหรับตรวจจับและแจ้งเตือนท่านั่งแบบเรียลไทม์ เพื่อช่วยลดความเสี่ยงของการเกิดออฟฟิศซินโดรม พร้อมทั้งพัฒนาแอปพลิเคชันสำหรับติดตามและวิเคราะห์พฤติกรรมการนั่งในระยะยาว ระบบประกอบด้วยเซนเซอร์แรงกด FSR จำนวน 3 จุด และเซนเซอร์ MPU6050 สำหรับตรวจวัดการกระจายแรงกดและความเอียงของลำตัว ข้อมูลที่ได้ถูกประมวลผลเพื่อคำนวณสัดส่วนการกระจายแรงกด และวิเคราะห์ด้วยโมเดลปัญญาประดิษฐ์ (Artificial Intelligence: AI) เพื่อจำแนกท่านั่งและประเมินความสมดุล เมื่อตรวจพบการนั่งผิดท่าหรือไม่สมดุล ระบบจะแจ้งเตือนผ่านจอแสดงผล OLED พร้อมสัญญาณเสียง เพื่อให้ผู้ใช้สามารถปรับท่านั่งได้ทันที และบันทึกข้อมูลผ่านแอปพลิเคชันสำหรับติดตามแนวโน้มพฤติกรรมการนั่งในระยะยาว
กลุ่มตัวอย่างประกอบด้วยนักเรียนจำนวน 20 คน แบ่งเป็นนักเรียนทั่วไป 10 คน และนักเรียนที่มีอาการหรือมีความเสี่ยงต่อออฟฟิศซินโดรม 10 คน ผลการทดลองพบว่า หลังใช้งานเบาะต้นแบบ ระยะเวลาการนั่งในท่าเสี่ยงลดลงจากร้อยละ 50.59 เหลือร้อยละ 33.45 หรือลดลงร้อยละ 17.14 อย่างมีนัยสำคัญทางสถิติ (p < 0.001) นอกจากนี้ โมเดลปัญญาประดิษฐ์สามารถจำแนกท่านั่งได้ด้วยความแม่นยำร้อยละ 93.3 จากการทดสอบแบบแยกผู้ใช้ ผู้ใช้มีความพึงพอใจต่อระบบในระดับสูง โดยมีคะแนนเฉลี่ย 4.32 จาก 
5 คะแนน ระบบแจ้งเตือนแบบเรียลไทม์ช่วยให้ผู้ใช้รับรู้และปรับพฤติกรรมการนั่งได้ทันที ผลการศึกษาชี้ให้เห็นว่าระบบมีศักยภาพในการส่งเสริมสุขภาพท่านั่ง ลดระยะเวลาการนั่งในท่าเสี่ยง และประยุกต์ใช้เทคโนโลยีปัญญาประดิษฐ์เพื่อป้องกันออฟฟิศซินโดรมได้อย่างมีประสิทธิภาพ
คำสำคัญ: ออฟฟิศซินโดรม, เบาะรองนั่งอัจฉริยะ, การจำแนกท่านั่ง, ปัญญาประดิษฐ์, การกระจายแรงกด

